CELEX: 32018R0498
Language: hu
Date: 2018-03-22 00:00:00
Title: A Bizottság (EU) 2018/498 rendelete (2018. március 22.) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IFRS 9 nemzetközi pénzügyi beszámolási standard tekintetében történő módosításáról (EGT-vonatkozású szöveg. )

26.3.2018   
            
            
               HU
            
            
               Az Európai Unió Hivatalos Lapja
            
            
               L 82/3
            
         A BIZOTTSÁG (EU) 2018/498 RENDELETE
   (2018. március 22.)
   az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IFRS 9 nemzetközi pénzügyi beszámolási standard tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a nemzetközi számviteli standardok alkalmazásáról szóló, 2002. július 19-i 1606/2002/EK európai parlamenti és tanácsi rendeletre (1) és különösen annak 3. cikke (1) bekezdésére,
   mivel:
   
               (1)
            
            
               Az 1126/2008/EK bizottsági rendelettel (2) elfogadásra kerültek egyes, 2008. október 15-én érvényben lévő nemzetközi standardok és értelmezések.
            
         
               (2)
            
            
               A Nemzetközi Számviteli Standard Testület (IASB) 2017. október 12-én közzétette az IFRS 9 Pénzügyi instrumentumok nemzetközi pénzügyi beszámolási standard módosításait (Előtörlesztési jellemzők – negatív kompenzáció). A módosítások célja egyes előtörleszthető pénzügyi eszközök besorolásának pontosítása az IFRS 9 standard alkalmazásával összefüggésben.
            
         
               (3)
            
            
               Az Európai Pénzügyi Beszámolási Tanácsadó Csoporttal (EFRAG) folytatott konzultációt követően a Bizottság arra a következtetésre jutott, hogy az IFRS 9 standard módosításai megfelelnek az 1606/2002/EK rendelet 3. cikkének (2) bekezdésében megállapított elfogadási kritériumoknak.
            
         
               (4)
            
            
               Az 1126/2008/EK rendeletet ezért ennek megfelelően módosítani kell.
            
         
               (5)
            
            
               Az IASB a módosítások hatálybalépésének napjaként 2019. január 1-jét tűzte ki, megengedve ugyanakkor az ennél korábbi alkalmazást is.
            
         
               (6)
            
            
               Mivel az (EU) 2016/2067 bizottsági rendeletet (3) a legkésőbb 2018. január 1-jén vagy azt követően kezdődő pénzügyi időszakokra alkalmazni kell, a társaságoknak az (EU) 2016/2067 rendelet alkalmazásának kezdőnapjától képesnek kell lenniük az e rendelet mellékletének megfelelően módosított IFRS 9 Pénzügyi instrumentumok nemzetközi pénzügyi beszámolási standard alkalmazására. Következésképp a társaságoknak képesnek kell lenniük alkalmazniuk e rendelet rendelkezéseit a 2018. január 1-jén vagy azt követően kezdődő pénzügyi időszakokra.
            
         
               (7)
            
            
               Tekintettel arra, hogy az (EU) 2016/2067 rendelet 2016. december 12-én hatályba lépett, a következetesség biztosítása érdekében e rendeletnek a lehető leghamarabb hatályba kell lépnie.
            
         
               (8)
            
            
               Az e rendeletben előírt intézkedések összhangban vannak a Számviteli Szabályozó Bizottság véleményével,
            
         ELFOGADTA EZT A RENDELETET:
   1. cikk
   Az 1126/2008/EK rendelet mellékletében az IFRS 9 Pénzügyi instrumentumok nemzetközi pénzügyi beszámolási standard e rendelet mellékletének megfelelően módosul.
   2. cikk
   Az 1. cikkben említett módosításokat minden társaságnak legkésőbb a 2019. január 1-jén vagy azt követően kezdődő első pénzügyi éve kezdőnapjától alkalmaznia kell.
   3. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. március 22-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 243., 2002.9.11., 1. o.
   
   
      (2)  A Bizottság 1126/2008/EK rendelete (2008. november 3.) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról (HL L 320., 2008.11.29., 1. o.).
   
      (3)  A Bizottság (EU) 2016/2067 rendelete (2016. november 22.) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IFRS 9 nemzetközi pénzügyi beszámolási standard tekintetében történő módosításáról (HL L 323., 2016.11.29., 1. o.).
   
      MELLÉKLET
      
         Előtörlesztési jellemzők – negatív kompenzáció
      
      (Az IFRS 9 standard módosításai)
      
         Az IFRS 9 Pénzügyi instrumentumok standard módosításai
      
      A standard kiegészül a 7.1.7. bekezdéssel. A standard kiegészül egy új címmel és a 7.2.29–7.2.34. bekezdéssel.
      
         7. fejezet:   Hatálybalépés napja és áttérés
      
      7.1.   HATÁLYBALÉPÉS NAPJA
      …
      
               
                  7.1.7.
               
               
                  A 2017 októberében kibocsátott Előtörlesztési jellemzők – negatív kompenzáció (az IFRS 9 standard módosítása) a standardot kiegészítette a 7.2.29–7.2.34 és a B4.1.12A. bekezdéssel, továbbá módosította a B4.1.11. bekezdés b) pontját és a B4.1.12. bekezdés b) pontját. A gazdálkodó egységnek ezeket a módosításokat a 2019. január 1-jén, vagy azt követően kezdődő éves időszakokra kell alkalmaznia. A korábbi alkalmazás megengedett. Ha a gazdálkodó egység e módosításokat egy korábbi időszakra alkalmazza, közzé kell tennie ezt a tényt.
               
            7.2.   ÁTTÉRÉS
      …
      
         Áttérés az Előtörlesztési jellemzők – negatív kompenzáció tekintetében
      
      
               
                  7.2.29.
               
               
                  A gazdálkodó egységnek az Előtörlesztési jellemzők – negatív kompenzációt (az IFRS 9 standard módosításait) az IAS 8 standardnak megfelelően visszamenőlegesen kell alkalmaznia, a 7.2.30–7.2.34. bekezdésben meghatározottak kivételével.
               
            
               
                  7.2.30.
               
               
                  Ha a gazdálkodó egység e módosításokat a jelen standard első alkalmazásával egy időben alkalmazza először, akkor a 7.2.31–7.2.34. bekezdés helyett a 7.2.1–7.2.28. bekezdést kell alkalmaznia.
               
            
               
                  7.2.31.
               
               
                  Ha a gazdálkodó egység e módosításokat a jelen standard első alkalmazása után alkalmazza először, akkor a 7.2.32–7.2.34. bekezdést kell alkalmaznia. A gazdálkodó egységnek alkalmaznia kell az e módosítások alkalmazásához szükséges áttérésre vonatkozó, jelen standardban foglalt egyéb követelményeket is. E célból az első alkalmazás időpontjára való hivatkozásokat azon beszámolási időszak kezdetére való hivatkozásként kell értelmezni, amelyben a gazdálkodó egység először alkalmazza e módosításokat (e módosítások első alkalmazásának időpontja).
               
            
               
                  7.2.32.
               
               
                  Pénzügyi eszköznek vagy pénzügyi kötelezettségnek az eredménnyel szemben valós értéken értékeltként történő megjelölése tekintetében a gazdálkodó egység
                  
                              a)
                           
                           
                              köteles visszavonni a pénzügyi eszköz eredménnyel szemben valós értéken értékeltként való korábbi megjelölését, ha ezt a megjelölést korábban a 4.1.5. bekezdésben foglalt feltételnek megfelelően tették, és e feltétel e módosítások alkalmazása következtében már nem teljesül;
                           
                        
                              b)
                           
                           
                              pénzügyi eszközét eredménnyel szemben valós értéken értékeltként jelölheti meg, ha ez a megjelölés korábban nem teljesítette a 4.1.5. bekezdésben foglalt feltételt, amely feltétel e módosítások alkalmazása következtében már teljesül;
                           
                        
                              c)
                           
                           
                              köteles visszavonni a pénzügyi kötelezettség eredménnyel szemben valós értéken értékeltként való korábbi megjelölését, ha ezt a megjelölést korábban a 4.2.2. bekezdés (a) pontjában foglalt feltételnek megfelelően tették, és e feltétel e módosítások alkalmazása következtében már nem teljesül; és
                           
                        
                              d)
                           
                           
                              pénzügyi kötelezettségét eredménnyel szemben valós értéken értékeltként jelölheti meg, ha ez a megjelölés korábban nem teljesítette a 4.2.2. bekezdés (a) pontjában foglalt feltételt, amely feltétel e módosítások alkalmazása következtében már teljesül.
                           
                        Az ilyen megjelölésnek és visszavonásnak e módosítások első alkalmazásának időpontjában érvényes tényeken és körülményeken kell alapulnia. Ezt a besorolást visszamenőlegesen kell alkalmazni.
               
            
               
                  7.2.33.
               
               
                  A gazdálkodó egység nem köteles újramegállapítani korábbi időszakokat e módosítások alkalmazásának tükrében. A gazdálkodó egység akkor és csak akkor állapíthatja meg újra a korábbi időszakokat, ha ez az utólag ismertté vált tények alkalmazása nélkül lehetséges, és az újramegállapított pénzügyi kimutatások megfelelnek e standard minden követelményének. Ha a gazdálkodó egység nem állapítja meg újra a korábbi időszakokat, akkor a korábbi könyv szerinti érték és az e módosítások első alkalmazásának időpontját magában foglaló éves beszámolási időszak kezdetén fennálló könyv szerinti érték közötti esetleges különbséget meg kell jelenítenie az e módosítások első alkalmazásának időpontját magában foglaló éves beszámolási időszak nyitó felhalmozott eredményében (vagy a saját tőke más megfelelő komponensében).
               
            
               
                  7.2.34.
               
               
                  Abban a beszámolási időszakban, amely magában foglalja e módosítások első alkalmazásának időpontját, a gazdálkodó egységnek az első alkalmazás időpontjára vonatkozóan az e módosításokkal érintett pénzügyi eszközök és pénzügyi kötelezettségek minden egyes csoportja tekintetében közzé kell tennie a következő információkat:
                  
                              a)
                           
                           
                              a közvetlenül e módosítások alkalmazása előtt meghatározott korábbi értékelési kategória és könyv szerinti érték;
                           
                        
                              b)
                           
                           
                              az e módosítások alkalmazása után meghatározott új értékelési kategória és könyv szerinti érték;
                           
                        
                              c)
                           
                           
                              azon pénzügyi eszközök és pénzügyi kötelezettségek könyv szerinti értéke a pénzügyi helyzetre vonatkozó kimutatásban, amelyeket korábban eredménnyel szemben valós értéken értékeltként jelöltek meg, de a továbbiakban már nem így jelölnek meg; és
                           
                        
                              d)
                           
                           
                              az eredménnyel szemben valós értéken értékelt pénzügyi eszköz vagy pénzügyi kötelezettség megjelölésének vagy a megjelölés megszüntetésének okai.
                           
                        
            A B. függelékben módosul a B4.1.11. bekezdés b) pontja és a B4.1.12. bekezdés b) pontja. A standard kiegészül a B4.1.12A. bekezdéssel. A B4.1.10. bekezdés nem módosul, csak a könnyebb eligazodás érdekében kerül beillesztésre.
      BESOROLÁS (4. FEJEZET)
      
         A pénzügyi eszközök besorolása (4.1. szakasz)
      
      …
      
         
            Szerződéses cash flow-k, amelyek kizárólag a tőke és a kint levő tőkeösszeg után járó kamat kifizetései
         
      
      …
      
         A szerződéses cash flow-k ütemezését vagy összegét módosító szerződéses feltételek
      
      
               
                  B4.1.10.
               
               
                  Ha egy pénzügyi eszköz olyan szerződéses feltételeket tartalmaz, amelyek módosíthatják a szerződéses cash flow-k ütemezését vagy összegét (például, ha az eszköz lejárat előtt visszafizethető, vagy futamideje meghosszabbítható), a gazdálkodó egységnek meg kell állapítania, hogy a pénzügyi eszköz élettartama alatt e szerződéses feltétel alapján beszedhető, szerződéses cash flow-k kizárólag a tőke és a kint levő tőkeösszeg után járó kamat kifizetései-e. Ennek megállapításához a gazdálkodó egységnek értékelnie kell a szerződéses cash flow-k változása előtti és utáni, szerződésből eredő lehetséges cash flow-kat. A gazdálkodó egységnek emellett azon esetleges feltételes események (triggerek) jellegét is meg kell vizsgálnia, amelyek kiváltják a szerződéses cash flow-k ütemezésének vagy összegének változását. Jóllehet a feltételes esemény jellege önmagában nem döntő annak megállapítása szempontjából, hogy a szerződéses cash flow-k kizárólag tőke- és kamatkifizetések-e, mégis jelzésértékű lehet. Hasonlítsunk például össze egy pénzügyi eszközt, amelynek kamatlába meghatározott számú törlesztés elmaradása esetén megemelkedik, egy olyan pénzügyi eszközzel, amelynek kamatlába akkor emelkedik meg, ha egy adott részvényindex elér egy meghatározott szintet. Az elmaradó törlesztések és a hitelkockázat növekedése közötti kapcsolat miatt az első esetében valószínűbb, hogy az eszköz élettartama alatti, szerződéses cash flow-k kizárólag a tőke és a kint levő tőkeösszeg után járó kamat kifizetései lesznek. (Lásd még a B4.1.18. bekezdést.)
               
            
               
                  B4.1.11.
               
               
                  A következők olyan szerződéses feltételek példái, amelyek kizárólag a tőke és a kint levő tőkeösszeg után járó kamat kifizetéseit képviselő, szerződéses cash flow-kat eredményeznek:
                  
                              a)
                           
                           
                              változó kamatláb, amely a pénz időértékének, egy meghatározott időszak alatt kint levő tőkeösszeggel kapcsolatos hitelkockázatnak (a hitelkockázat ellenértéke csak kezdeti megjelenítéskor állapítható meg, így rögzített lehet), az egyéb alapvető hitelezési kockázatoknak és költségeknek az ellenértékét, valamint a nyereségrátát tartalmazza;
                           
                        
                              b)
                           
                           
                              olyan szerződéses feltétel, amely lehetővé teszi a kibocsátó (adós) számára, hogy egy adósságinstrumentumot előtörlesszen, vagy amely lehetővé teszi a birtokos (hitelező) számára, hogy egy adósságinstrumentumot annak lejárata előtt visszaváltson, és az előtörlesztés összege lényegében a tőke és a kint levő tőkeösszeg után járó kamat meg nem fizetett összegét mutatja, valamint tartalmazhatja a szerződés idő előtti felmondásáért járó, észszerű mértékű kompenzációt is; és
                           
                        
                              c)
                           
                           
                              olyan szerződéses feltétel, amely lehetővé teszi a kibocsátó vagy a birtokos számára az adósságinstrumentum lejáratának meghosszabbítását (meghosszabbítási opció), és a meghosszabbítási opció feltételei a meghosszabbítás időszaka alatt olyan szerződéses cash flow-kat eredményeznek, amelyek kizárólag a tőke és a kint levő tőkeösszeg után járó kamat kifizetései, és amelyek tartalmazhatják a szerződés meghosszabbításáért járó, észszerű mértékű, kiegészítő kompenzációt is.
                           
                        
            
               
                  B4.1.12.
               
               
                  A B4.1.10. bekezdés ellenére az a pénzügyi eszköz, amely minden egyéb tekintetben megfelel a 4.1.2. bekezdés (b) pontjában és a 4.1.2A. bekezdés (b) pontjában meghatározott feltételnek, kivéve azt a szerződéses feltételt, amely megengedi (vagy megköveteli), hogy a kibocsátó az adósságinstrumentumot előtörlessze, vagy lehetővé teszi (vagy megköveteli), hogy a birtokos az adósságinstrumentumot annak lejárata előtt visszaváltsa, értékelhető amortizált bekerülési értéken vagy az egyéb átfogó jövedelemmel szemben valós értéken (figyelembe véve a 4.1.2. bekezdés (a) pontjában vagy a 4.1.2A. bekezdés (a) pontjában meghatározott feltétel teljesülését), amennyiben:
                  
                              a)
                           
                           
                              a gazdálkodó egység a szerződéses névértékhez képest prémiummal vagy diszkonttal szerzi meg vagy keletkezteti a pénzügyi eszközt;
                           
                        
                              b)
                           
                           
                              az előtörlesztés összege lényegében a szerződéses névértéket és a felhalmozott (de ki nem fizetett) szerződéses kamatokat képviseli, amelyek tartalmazhatják a szerződés idő előtti felmondásáért járó, észszerű mértékű kompenzációt is; és
                           
                        
                              c)
                           
                           
                              a pénzügyi eszköz gazdálkodó egység általi kezdeti megjelenítésekor az előtörlesztési lehetőség valós értéke jelentéktelen.
                           
                        
            
               
                  B4.1.12A.
               
               
                  A B4.1.11. bekezdés b) pontjának és a B4.1.12. bekezdés b) pontjának alkalmazásában – függetlenül a szerződés idő előtti felmondását okozó eseménytől vagy körülménytől – a fél az idő előtti felmondásért észszerű kompenzációt fizethet vagy kaphat. Például egy fél észszerű kompenzációt fizethet vagy kaphat akkor, ha úgy dönt, hogy idő előtt felmondja a szerződést (vagy más módon előidézi az idő előtti felmondást).